Na temelju članka 35. stavak 1. alineja 4. Zakona o predškolskom odgoju i obrazovanju (Narodne novine br. 10/97., 107/07, 94/13, 98/19), čl. 43. Statuta Dječjeg vrtića JUREK Upravno vijeće Dječjeg vrtića JUREK uz Prethodnu suglasnost Općinskog vijeća Općine Gornja Stubica (KLASA:601-02/21-01/008, URBROJ: 2113/05-01-21-3 od 15. srpnja 2021. godine), na svojoj 2. sjednici održanoj dana 11. kolovoza 2021. godine, donosi

**P R A V I L N I K**

**o upisu djece** **i ostvarivanju prava i obveza**

**korisnika usluga u Dječjem vrtiću JUREK**

1. **OPĆE ODREDBE**

**Članak 1.**

Pravilnikom o upisu djece i ostvarivanju prava i obveza korisnika usluga u Dječjem vrtiću JUREK (u daljnjem tekstu: Pravilnik), uređuju se postupak upisa djece u Dječji vrtić JUREK (u daljnjem tekstu: Vrtić), način organizacije i ostvarivanja programa predškolskog odgoja, obrazovanja, zdravstvene zaštite, prehrane i socijalne skrbi djece rane i predškolske d te prava i obveze roditelja odnosno skrbnika djece- korisnika usluga Vrtića (dalje u tekstu: roditelja).

**Članak 2.**

 Djelatnost Vrtića je predškolski odgoj i obrazovanje te skrb o djeci rane i predškolske dobi od navršenih godinu dana do polaska u osnovnu školu, koja se ostvaruje po određenom programu za dijete .

U okviru djelatnosti iz stavka 1. ovoga članka Vrtić ostvaruje:

- redovite programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,

- programe predškole.

 Vrtić može izvoditi i druge programe u skladu s potrebama djece i zahtjevima roditelja sukladno odredbama Državnog pedagoškog standarda predškolskog odgoja i obrazovanja.

1. **UPIS DJECE U PROGRAME DJEČJEG VRTIĆA**

**Članak 3.**

Upis djece u programe Vrtića provodi se prema planu upisa što ga za svaku pedagošku godinu donosi Upravno vijeće Vrtića.

Upis djece u Vrtić uvjetuje se urednim cijepljenjem protiv bolesti iz Programa obveznih cijepljenja, s iznimkom djece koja imaju kontraindikacije na pojedina cijepljenja.

 Prednost pri upisu djece u Vrtić imaju roditelji (korisnici usluge) s područja općine Gornja Stubica.

U slučaju slobodnih kapaciteta u Vrtić se mogu upisivati i djeca s područja drugih jedinica lokalne samouprave, pod uvjetom da jedinica lokalne samouprave u kojoj dijete ima prebivalište sufinancira program te se na to obveže izdavanjem zaključka-suglasnosti nadležnog tijela, u protivnom upis je moguć jedino uz potpuno financiranje ekonomske cijene redovitog programa od strane roditelja (korisnika usluge).

Ukoliko jedinica lokalne samouprave (koja nije osnivač Vrtića) iz koje dijete dolazi ne podmiruje obvezu sufinanciranja redovitog programa i nakon pisane opomene, roditelj će snositi pune troškove ekonomske cijene programa, a o tome će biti pravovremeno obaviješten.

Za dijete koje ima prebivalište na području općine Gornja Stubica sudjelovanje (učešće) roditelja (korisnika usluge) u financiranju ekonomske cijene redovitog programa Dječjeg vrtića iznosi 50% ekonomske cijene programa, dok Općine Gornja Stubica 50% ekonomske cijene programa.

**Članak 4.**

 Učešća u financiranju ekonomske cijene redovitog programa Vrtića određenog u članku 3. ovog Pravilnika, a prema članku 4. i 5. Odluke o mjerilima za financiranje javnih potreba u djelatnosti predškolskog odgoja (Službeni glasnik Krapinsko zagorske županije broj: 17/01.) oslobađa se:

1. u potpunosti
* dijete čiji je roditelj poginuo u Domovinskom ratu,
* dijete, čiji je roditelj 100%-tni invalid Domovinskog rata,
* svako treće i daljnje dijete istog obiteljskog domaćinstva koji koristi redoviti program
1. 20% od utvrđenog učešća
* drugo dijete u vrtiću istog obiteljskog domaćinstva
* dijete iz obiteljskog domaćinstva u kojem ima djece s teškoćama u razvoju, a polaznici su škole ili dječjeg vrtića
* samohrani roditelj
1. svako dijete invalida Domovinskog rata za utvrđeni postotak invaliditeta od utvrđenog učešća

 Za korištenje povoljnijih uvjeta financiranja određenih ovim člankom roditelj (korisnik usluge) je dužan dostaviti odgovarajuću dokumentaciju.

 Ukoliko roditelj(korisnik usluge) za dijete ostvaruje pravo na oslobođenje od učešća po osnovi više kriterija iz stavka 1. ovog članka, tada za to dijete ima pravo na oslobođenje koje je za njega povoljnije (odnosno roditelj(korisnik usluge) može ostvariti prava na oslobođenje i umanjenje za više djece, ali se prava na umanjenje za jedno dijete ne kumuliraju).

**Članak 5.**

 Vrtić je dužan sukladno svom kapacitetu organizirati prvenstveno redoviti program za djecu s prebivalištem na području općine Gornja Stubica, te osigurati prednost pri upisu u redoviti program na način utvrđen Zakonom, odlukom Općine Gornja Stubica i ovim Pravilnikom.

 Prednost pri upisu u redoviti program imaju djeca s prebivalištem na području Općine Gornja Stubica prema sljedećem redoslijedu i kriterijima :

**KRITERIJ**   **BROJ BODOVA**

1. dijete roditelja žrtava i invalida Domovinskog rata **5**

2. dijete iz obitelji s troje ili više djece **2** boda za svako dijete

3. a) dijete koje živi s oba roditelja od kojih su oba roditelja zaposlena **15**

 b) dijete koje živi s oba roditelja od kojih je jedan roditelj zaposlen **7**

 c) dijete koje živi s oba nezaposlena roditelja **5**

 d) dijete čiji je roditelj na porodiljnom dopustu  **3**

 4. a) dijete koje živi samo s jednim roditeljem, a koji je zaposlen (jednoroditeljska

 obitelj)\* **15**

 b) dijete koje živi samo s jednim roditeljem, a koji je nezaposlen (jednoroditeljska

 obitelj)\* **10**

5. dijete s teškoćama u razvoju u obitelji **5**

6. a) dijete samohranog zaposlenog roditelja\*\*  **15**

 b) dijete samohranog nezaposlenog roditelja\*\* **10**

7. dijete samohranog roditelja koje je ujedno dijete u jednoroditeljskoj obitelji **15**

8. dijete u udomiteljskoj obitelji, bez roditelja ili bez odgovarajuće roditeljske skrbi **10**

9. dijete u godini prije polaska u osnovnu školu **5**

10. dijete roditelja koji primaju doplatak za djecu **5**

11. dijete s odgodom upisa u prvi razred **5**

12. dijete koje ima prebivalište na području općine Gornja Stubica **5**

13. dijete čija oba roditelja imaju prebivalište na području općine Gornja Stubica **5**

14. preporuka Centra za socijalnu skrb, teški socijalni uvjeti te rizični razvojni i/ili

 obiteljski čimbenici i sl. **5**

15. dijete kojem su brat ili sestra upisani u Dječji vrtić JUREK i nastavljaju s korištenjem

 usluga vrtića **3**

16. dijete s Liste čekanja iz prošle godine koje nije upisano **3**

17. dijete roditelja koji su učenici ili redovni studenti **5** bodova po roditelju

\*Jednoroditeljska obitelj je obitelj koju čine dijete, odnosno djeca i jedan roditelj. \*\*Samohrani roditelj je roditelj koji sam skrbi za svoje dijete i uzdržava ga.

 Roditelj je dužan dostaviti Vrtiću dokaze o činjenicama bitnim za ostvarivanje prednosti pri upisu kako slijedi:

1. za dijete oba zaposlena roditelja-potvrdu poslodavca o zaposlenju i radnom vremenu oba roditelja i elektronički zapis o podacima evidentiranim u matičnoj evidenciji HZMO-a
2. za dijete roditelja žrtava i invalida Domovinskog rata – rješenje o priznatom statusu,
3. za dijete koje živi samo s jednim roditeljem (jednoroditeljska obitelj) – presuda o razvodu braka, smrtni list umrlog roditelja ili drugi dokaz da drugi roditelj ne živi u zajedničkom kućanstvu
4. za dijete samohranog zaposlenog roditelja – potvrda poslodavca o zaposlenju roditelja i elektronički zapis o podacima evidentiranim u matičnoj evidenciji HZMO-ate dokazi o samohranosti: rodni list, smrtni list za preminulog roditelja ili potvrda o nestanku drugog roditelja ili rješenje Centra za socijalnu skrb o privremenom uzdržavanju djeteta,
5. za dijete u udomiteljskoj obitelji - rješenje odnosno potvrda Centra za socijalnu skrb da je dijete u udomiteljskoj obitelji
6. za dijete iz obitelji s troje ili više djece – za svako dijete rodni list ili izvadak iz matice rođenih ili potvrda s podacima o rođenju djetetu,
7. za dijete u godini prije polaska u osnovnu školu – rodni list ili izvadak iz matice rođenih ili potvrda s podacima o rođenju djeteta,
8. za dijete roditelja koji primaju doplatak za djecu – rješenje o pravu na doplatak za djecu
9. za zdravstveno stanje u obitelji- rješenje o invaliditetu, medicinska dokumentacija
10. za roditelje djece koji imaju status učenika ili redovnog studenta potvrda škole/fakulteta
11. preporuka Centra za socijalnu skrb, teški socijalni uvjeti te rizični razvojni i/ili obiteljski čimbenici i sl.

Ukupni broj bodova koje jedno dijete može ostvariti čini zbroj svih bodova ostvarenih po svakom kriteriju koje dijete ispunjava.

Iznimno od naprijed navedenog, dijete samohranog roditelja koje je ujedno dijete u jednoroditeljskoj obitelji ostvaruje 15 bodova po kriteriju 7 te ne može istovremeno ostvariti i bodove po kriterijima: 4 a) dijete koje živi samo s jednim roditeljem, a koji je zaposlen (jednoroditeljska obitelj); 4 b) dijete koje živi samo s jednim roditeljem, a koji je nezaposlen (jednoroditeljska obitelj); 6 a) dijete samohranog zaposlenog roditelja i 6 b) dijete samohranog nezaposlenog roditelja.

Iznimno od naprijed navedenog, dijete čiji je roditelj na porodiljnom dopustu ostvaruje 3 boda po kriteriju 3 d) te ne može ostvariti istovremeno bodove po kriterijima: 3 a), 3 b), 3 c), 4 a), 4 b), 6 a), 6 b) i 7.

Bodovi po određenom kriteriju ostvaruju se samo ako ih roditelj djeteta može dokazati odgovarajućim dokumentom ili na drugi prikladan način.

Ako dvoje ili više djece ostvari jednak broj bodova, prvenstvo upisa ima dijete starije kronološke dobi.

**Članak 6.**

Djeca s teškoćama u razvoju ne podliježu postupku bodovanja te ostvaruju prednost pri upisu sukladno zakonu.

O upisu djeteta s teškoćama u razvoju odlučuje stručni tim Vrtića na temelju dokumentacije i procjene o psihofizičkom statusu i potrebama djeteta za odgovarajućim programima i uvjetima koje Vrtić može ponuditi.

Roditelj je dužan dostaviti Vrtiću nalaz i mišljenje tijela vještačenja ili rješenje Centra za socijalnu skrb o postojanju teškoće u razvoju djeteta, uz obvezu odazivanja na poziv Vrtića radi davanja mišljenja stručnog tima o postojanju uvjeta za integraciju djeteta s teškoćama u redoviti program.

**Članak 7.**

 Ukoliko je kapacitet Vrtića veći od potreba i interesa roditelja nije se potrebno pridržavati kriterija utvrđenih člankom 5. ovog Pravilnika, no i u tom slučaju, roditelji su obvezatni dostaviti svu potrebnu dokumentaciju za upis djeteta u Vrtić.

 O iskazanim potrebama i mogućnostima upisa djece u Vrtić, ravnatelj je obvezan tijekom godine upoznati Upravno vijeće.

**Članak 8.**

Program predškole obvezan je za svu djecu u godini dana prije polaska u osnovnu školu.

Program predškole za djecu koja pohađaju Vrtić integriran je u redoviti program predškolskog odgoja vrtića.

 Djeci koja nisu uključena u redoviti program, a obveznici su predškole, Vrtić je dužan osigurati ostvarivanje programa predškole u trajanju od 250 sati u godini prije polaska u osnovnu školu, a za djecu s teškoćama u razvoju dvije godine prije polaska u osnovnu školu. Za roditelja (korisnika usluge) taj program je besplatan.

 Postupak upisa u kraći program predškole provodi se odvojeno od upisa u redoviti program, u pravilu početkom rujna.

**Članak 9.**

 Vrtić može organizirati kraće programe (npr. igraonica, učenje stranog jezika i sl.) u skladu s interesima i potrebama djece, zahtjevima roditelja i postojanju uvjeta u Vrtiću.

 Odluku o izvođenju programa donosi Upravno vijeće Vrtića.

 Programe iz stavka 1. ovog članka financiraju polaznici predmetnih programa.

 Postupak upisa u kraće programe provodi se tijekom rujna.

**Članak 10.**

U skladu s planom upisa, Vrtić tijekom mjeseca svibnja raspisuje poziv za upis djece radi ostvarivanja programa predškolskog odgoja i obrazovanja.

Poziv iz stavka 1. ovog članka objavljuje se na oglasnoj ploči i mrežnoj stranici Vrtića i Osnivača te putem Radio Stubice.

Poziv sadrži:

1. naziv i sjedište Vrtića
2. vrstu programa za koji se obavlja upis djece
3. vrijeme i mjesto podnošenja zahtjeva
4. naznaku osnovne dokumentacije koja se prilaže uz molbu
5. način ostvarivanja prava u postupku upisa djece utvrđenog ovim Pravilnikom
6. mjesto i rok oglašavanja rezultata

Odluku o raspisivanju poziva za upis djece u Vrtić donosi ravnatelj Vrtić.

**Članak 11.**

Zahtjev za upis djece u Vrtić podnosi se tijekom mjeseca svibnja za narednu odgojno-obrazovnu godinu.

 Uz zahtjev iz stavka 1. ovog članka obvezno se prilaže:

1. rodni list djeteta ili izvadak iz matične knjige rođenih
2. uvjerenje o prebivalištu djeteta
3. preslike osobnih iskaznica roditelja
4. preslika knjižice cijepljenja za dijete
5. potvrdu o redovnom školovanju (ukoliko se roditelj redovito školuje) izdanu od strane škole ili fakulteta
6. potvrda poslodavca o zaposlenju i radnom vremenu oba roditelja i elektronički zapis o podacima evidentiranim u matičnoj evidenciji HZMO-a
7. druge dokaze o ispunjavanju uvjeta iz članka 4. i5. ovog Pravilnika
8. potvrdu domicilne jedinice lokalne samouprave o sufinanciranju programa

**Članak 12.**

 Postupak upisa djece u redoviti program Vrtića provodi Povjerenstvo za upis djece (u nastavku teksta: Povjerenstvo).

Povjerenstvo za upis djece sastavljeno je od tri člana:

- ravnatelj Vrtića

- stručni suradnik (pedagog ili psiholog- ovisno dostupnosti i prema odluci

 ravnatelja)

- zdravstveni voditelj

**Članak 13.**

Povjerenstvo radi na sjednicama koje saziva ravnatelj.

O radu Povjerenstva sastavlja se zapisnik.

Povjerenstvo odlučuje o zahtjevima za upis djece u odgojno-obrazovni program na temelju analize dostavljene dokumentacije, rezultata inicijalnog razgovora te u slučaju potrebe, na temelju konzultacija s vanjskim stručnjacima radi pribavljanja mišljenja i podataka bitnih za odlučivanje.

Zahtjeve za upis zaprimljene nakon roka za predaju Povjerenstvo neće razmatrati.

Povjerenstvo će ocijeniti svaki potpun i pravodoban zahtjev, utvrditi broj bodova te sastaviti listu prema redu prvenstva koji je ostvaren.

**Članak 14.**

 Rezultati upisa u Vrtić objavljuju se do 30. lipnja tekuće godine na oglasnoj ploči i mrežnoj stranici Vrtića.

**Članak 15.**

 Roditelj čiji je zahtjev za upis odbijen, ima pravo podnijeti prigovor Upravnom vijeću u roku 15 dana od objave rezultata upisa.

 O prigovoru odlučuje Upravno vijeće Vrtića koje prigovor može odbiti ili usvojiti.

 Upravno vijeće Vrtić obvezno je odlučiti o prigovoru u roku 15 dana od dana podnošenja prigovora.

Odluka Upravnog vijeća je konačna.

**Članak 16.**

 Nakon što je dijete upisano u Vrtić, roditelj (korisnik usluge) je obvezan dostaviti potvrdu nadležnog liječnika o zdravstvenom stanju djeteta (potvrda o sistematskom pregledu), najkasnije prilikom prvog dovođenja djeteta u Vrtić.

**Članak 17.**

Upisana djeca započinju ostvarivati program od 1. rujna tekuće godine, ako drugačije nije utvrđeno ugovorom između korisnika usluge i Vrtića.

**Članak 18.**

 Tijekom pedagoške godine ne raspisuje se poziv za upis djece, osim ako se otvara nova odgojno-obrazovna skupina ili je upražnjeno više od ukupno 15 mjesta.

**Članak 19.**

Roditelj(korisnik usluge) je obvezan zaključiti ugovor o ostvarivanju programa u roku 30 dana od dana objave rezultata upisa djece u Vrtić.

 Ukoliko roditelj(korisnik usluge) do navedenog roka ne potpiše ugovor, smatrat će se da je odustao od zahtjeva za upis djeteta u Vrtić.

 Ukoliko roditelj(korisnik usluge) upiše dijete u Vrtić tijekom odgojno-obrazovne godine, obvezan je zaključiti ugovor najkasnije do dana određenog za početak ostvarivanja programa u Vrtiću. U protivnome, smatrat će se da je roditelj (korisnik usluge) odustao od zahtjeva za upis djeteta u Vrtić.

**Članak 20.**

 Primljena djeca raspoređuju se po odgojno-obrazovnim skupinama. O tome odluku donosi Odgojiteljsko vijeće Vrtića najkasnije do 31. srpnja tekuće godine.

**Članak 21.**

Djeca koja nisu primljena u Vrtić vode se na listi čekanja prema ostvarenom redu prvenstva i mogu biti primljena tijekom odgojno-obrazovne godine, ukoliko se oslobodi odgovarajući broj mjesta u odgojno-obrazovnim skupinama ili ako se ustroji nova odgojno-obrazovna skupina.

 Ukoliko nema djece na listi čekanja, u Vrtić se tijekom godine mogu upisati i djeca koja nisu sudjelovala u postupku upisa.

**Članak 22.**

 Redoviti program organizira se u Vrtiću.

Radno vrijeme Vrtića utvrđuje se sukladno trajanju redovitog programa i drugih programa koji se realiziraju u Vrtiću.

Prilikom organiziranja programa iz stavka 2. ovog članka vodi se računa o radnom vremenu roditelja (korisnika usluge).

**Članak 23.**

 Ako roditelj (korisnik usluge) ispisuje dijete iz Vrtića, obvezan je ispuniti ispisnicu i to najkasnije 15 dana prije ispisivanja djeteta.

 Roditelj (korisnik usluge) je obvezan podmiriti sve troškove programa sve do ispisivanja djeteta.

1. **OSTVARIVANJE PRAVA I OBVEZA KORISNIKA USLUGA VRTIĆA**

**Članak 24.**

 Roditelj (korisnik usluga) ima pravo:

1. prije početka ostvarivanja programa biti upoznat s programom za dijete i uvjetima pod kojima se on ostvaruje te s pravima i obvezama korisnika usluga,
2. putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Vrtića,
3. podnositi zahtjeve nadležnim tijelima Vrtića radi ostvarivanja i zaštite pojedinačnih prava i potreba djeteta,
4. sudjelovati u planiranju, realizaciji i vrednovanju odgojno-obrazovnog programa za dijete,
5. sudjelovati u upravljanju Vrtićem na način utvrđen zakonom i Statutom Vrtića, birati i biti biran za predstavnika roditelja korisnika usluga u Upravnom vijeću Vrtića.

**Članak 25.**

 Roditelj (korisnik usluga) je dužan:

1. obaviti u prisutnosti djeteta inicijalni razgovor sa stručnim suradnikom Vrtića
2. pri uključivanju djeteta u program Vrtića dostaviti potvrdu nadležnog liječnika o zdravstvenom stanju djeteta ( potvrda o sistematskom pregledu i preslika knjižice cijepljenja djeteta) te dodatnu zdravstvenu potvrdu nadležnog liječnika u slučaju promjena zdravlja djeteta nastalih nakon sistematskog zdravstvenog pregleda,
3. predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa,
4. pravovremeno izvještavati Vrtić o promjenama razvojnog i zdravstvenog statusa djeteta i surađivati s Dječjim vrtićem u postupcima izmjena programa,
5. za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog, individualiziranog programa, ako je to u interesu zadovoljavanja razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu,
6. osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio,
7. izvijestiti odgojitelja odgojno-obrazovne skupine u roku od 24 sata o razlozima izostanka djeteta,
8. ne dovoditi u Dječji vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
9. nakon izbivanja djeteta iz Dječjeg vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
10. odazvati se pozivima na roditeljske sastanke i druge oblike suradnje roditelja s Dječjim vrtićem u cilju praćenja razvoja i napredovanja djeteta,
11. najkasnije do 25-og u mjesecu uplaćivati utvrđeni iznos sudjelovanja roditelja u cijeni programa,
12. dostaviti Dječjem vrtiću pisanu obavijest o ispisu djeteta iz Dječjeg vrtića najkasnije 15 dana prije ispisa, te dokazati podmirenje svih nastalih troškova programa do dana ispisa,
13. izvršavati druge obveze korisnika usluga utvrđene općim aktima Dječjeg vrtića.

**Članak 26.**

 Vrtić je dužan:

1. ustrojiti rad s djecom u jasličkim i vrtićkim odgojnim skupinama sukladno planu upisa,
2. surađivati s obitelji djeteta u cilju praćenja razvoja i napredovanja djeteta,
3. osigurati redovito izvještavanje korisnika usluga i njihovo sudjelovanje u upravljanju Vrtića sukladno zakonu i Statutu vrtića,
4. omogućiti zaštitu pojedinačnih prava korisnika usluga,
5. upozoriti korisnika usluga da Vrtić pridržava pravo preraspoređivanja djeteta iz jedne u drugu odgojno-obrazovnu skupinu tijekom pedagoške godine za vrijeme posebnog organiziranja programa tijekom lipnja, srpnja i kolovoza u uvjetima smanjenog broja djece u skupinama te u drugim posebnim okolnostima, u skladu s pedagoškim načelima,
6. upozoriti korisnika usluga da Vrtić može izmijeniti ostvarivanje programa za dijete u slučaju značajnih promjena u razvojnom ili zdravstvenom statusu djeteta, te otkazati ostvarivanje programa ako ni novi prilagođeni individualizirani program ne zadovoljava razvojne potrebe djeteta,
7. u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,
8. upozoriti korisnika usluga da Vrtić može otkazati ostvarivanje programa djetetu ako korisnik ne plati dospjele obveze u roku od 15 dana od dana pismene opomene ili ako korisnik na drugi način prekrši obveze utvrđene ugovorom ili općim aktom Vrtića,
9. prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću.
10. **PRIJELAZNE I ZAVRŠNE ODREDBE**

**Članak 27.**

 Ovaj Pravilnik će se objaviti na oglasnoj ploči i mrežnoj stranici Vrtića, a stupa na snagu prvi dan od dana objave na oglasnoj ploči.

KLASA:601-02/21-02/003

URBROJ:2113-60-03-21-1

 **Predsjednica Upravnog vijeća**

 **Dječjeg vrtića JUREK**

 **Marina Sviben Družinec, dipl. psiholog**

Utvrđuje se da je ovaj Pravilnik objavljen na Oglasnoj ploči Dječjeg vrtića JUREK i Oglasnoj ploči i web stranicama Osnivača dana 11. kolovoza 2021. godine, a stupa na snagu dana 12. kolovoza 2021. godine.

 Privremena ravnateljica

 Gordana Jakopović